《酒歌》
宋代·华岳

尝闻子美清江曲，日典春衣耽美禄。
又闻太白游长安，市上熏熏醉眠熟。
风流国裹太平时，处处红楼漾酒旗。
王孙公子恣行乐，繁弦脆管相追随。
谁知寥落天涯客，笠顶清风杖挑月。
芒鞋踏遍山水雄，夺身欲入黄金阙。
方嗟萧索向西园，刮面寒风雨涨天。
回头忽喜黑衣至，急破红泥倾数船。
虽无皓齿歌金缕，也扫新诗狂欲舞。
儿童拍手笑攔街，应怪吴侬喜如许。
长江波浪卷银山，去去仍悲道路难。
只凭一醉进未得，更借高风吹片帆。

作者简介：华岳，南宋诗人。生卒年不详，字子西，贵池（今属安徽）人。因读书于贵池齐山翠微亭，自号翠微，武学生。开禧元年（1205）因上书请诛韩侂胄、苏师旦，下建宁（今福建建瓯）狱。韩侂胄诛，放还。嘉定十年(1217)，登武科第一，为殿前司官属。密谋除去丞相史弥远，下临安狱，杖死东市。其诗豪纵，有《翠微北征录》。